ROZHODNUTIE KOMISIE
z 9. decembra 2005
pokiaľ ide o určité ochranné opatrenia v súvislosti s podozrením na vysoko patogénnu vtáčiu chrípku na Ukrajine
[oznámené pod číslom K(2005) 5385]
(Text s významom pre EHP)
(2005/883/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 22,
keďže:
(1)
Vtáčia chrípka je infekčné vírusové ochorenie hydiny a vtákov spôsobujúce úmrtnosť a poruchy, ktoré môžu rýchlo nadobudnúť epizootické rozmery, a tým predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny. Existuje riziko, že pôvodca ochorenia by sa mohol rozšíriť prostredníctvom medzinárodného obchodu so živou hydinou a výrobkami z hydiny.
(2)
Ukrajina oznámila 5. decembra 2005 Komisii prepuknutie vtáčej chrípky. Kým sa nestanoví typ neuraminidázy (N) a index patogenity, existuje na základe izolovaného vírusu H5 a klinického obrazu podozrenie na vysoko patogénnu vtáčiu chrípku.
(3)
Dovoz vtákov, hydiny a výrobkov získaných z týchto druhov z Ukrajiny nie je povolený, s výnimkou dovozu iných živých vtákov ako hydiny, nespracovaného peria a niektorých spracovaných vedľajších výrobkov vrátane spracovaného peria, ktoré nepredstavuje pre Spoločenstvo problém súvisiaci so zdravím zvierat. Na základe rozhodnutia 2005/759/ES, ktoré sa týka určitých ochranných opatrení v súvislosti s vysoko patogénnou vtáčou chrípkou v určitých tretích krajinách a premiestňovaním vtákov z tretích krajín v sprievode ich majiteľov (2) a rozhodnutia 2005/760/ES, ktoré sa týka určitých ochranných opatrení na dovoz vtákov chovaných v zajatí v súvislosti s vysoko patogénnou vtáčou chrípkou v určitých tretích krajinách, sa do 31. januára 2006 pozastavuje dovoz živých vtákov iných ako hydiny a spoločenských zvierat z Ukrajiny (3).
(4)
Vzhľadom na riziko zavlečenia choroby do Spoločenstva, čím by sa ohrozilo zdravie hydiny, by sa mal dovoz nespracovaného peria z Ukrajiny dočasne pozastaviť.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty pozastavia dovoz nespracovaného peria a jeho častí z územia Ukrajiny.
Článok 2
Členské štáty zabezpečia, aby bol na zásielky spracovaného peria alebo jeho častí (okrem spracovaného ozdobného peria, spracovaného peria, ktoré prepravujú cestujúci pre ich osobnú potrebu, alebo zásielok spracovaného peria zaslaných súkromným osobám na iné ako priemyselné účely) pri ich dovoze z Ukrajiny vystavený obchodný doklad, v ktorom sa uvádza, že spracované perie alebo jeho časti boli ošetrené prúdom pary alebo inou metódou zabraňujúcou prenosu patogénov.
Článok 3
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia tieto opatrenia. Bezodkladne o tom informujú Komisiu.
Článok 4
Toto rozhodnutie sa uplatňuje do 31. mája 2006.
Článok 5
Toto rozhodnutie je určené členským štátom.
V Bruseli 9. decembra 2005